bluuebunny/crossref_metadata_2025 huggingface dataset:
Συγκριτική αξιολόγηση φλεγμονωδών παραγόντων στις λαπαροσκοπικές και ανοικτές εκτομές παχέος εντέρου
Authors: Τσάμης Δημήτριος
Published: August 2021

Στην παρούσα διδακτορική διατριβή έγινε προσπάθεια να συγκριθεί η φλεγμονώδης αντίδραση που εγείρεται μετά από την ανοικτή και τη λαπαροσκοπική εκτομή τμήματος του παχέος εντέρου λόγω αδενοκαρκινώματος σε κάποιο τμήμα του. Οι ασθενείς χωρίστηκαν σε δύο ομάδες ανάλογα με τον τρόπο που έγινε η επέμβαση και έγινε εξομοίωση στους ασθενείς της μιας ομάδας με τους ασθενείς της άλλης με βάση την ηλικία, το φύλο και το προεγχειρητικό στάδιο. Προεγχειρητικά αλλά και μετεγχειρητικά στην 1η και στην 7η ημέρα πραγματοποιήθηκε αιμοληψία με στόχο την μέτρηση της συγκεντρώσεως διαφόρων κυτοκινών στον ορό των ασθενών. Οι παράγοντες που μετρήθηκαν ήταν οι ιντερλευκίνες 1, 6,και 8, η CRP και η ιντερφερόνη γ. Καμμία διαφορά μεταξύ των δύο μεθόδων δεν αναδείχθηκε για τις ιντερλευκίνες αλλά και την C αντιδρώσα πρωτεΐνη. Διαφορά όμως σε στατιστικά σημαντικό βαθμό ανευρέθει στην ιντερφερόνη γ όπου στην ομάδα της λαπαροσκοπικής χειρουργικής ήταν υψηλότερη η συγκέντρωση στον ορό και στις δύο χρονικές στιγμές σε σχέση με την ομάδα της ανοικτής μεθόδου. Τα αποτελέσματα αυτής της μελέτης δεικνύουν μια καλύτερη διατήρηση της κυτταρικής ανοσίας τόσο άμεσα μετά το χειρουργείο τις πρώτες μετεγχειρητικές ώρες αλλά και απώτερα στην εβδομάδα μετά το χειρουργείο. Η μεγαλύτερη διατήρηση της κυτταρικής ανοσίας από τις λαπαροσκοπικές μεθόδους σε σχέση με τις αντίστοιχες ανοικτές στη χειρουργική του παχέος εντέρου μπορεί να εξηγήσει τη μικρότερη επίπτωση γενικά των σηπτικών επιπλοκών μετά από τη λαπαροσκοπική κολεκτομή αλλά και τα υπόλοιπα τεκμηριωμένα πλεονεκτήματα των ελάχιστα επεμβατικών μεθόδων σε μια τόσο απαιτητική και πολύπλοκη επέμβαση.
Επιπολασμός περιβαλλοντικών στελεχών λεγεωνέλλας σε νοσοκομεία, ξενοδοχεία και ιαματικές πηγές
Authors: Ράπτης Γεώργιος
Published: August 2021

Ο στόχος της παρούσας έρευνας εντοπίζεται στα έξης: α) στη διερεύνηση του επιπολασμού περιβαλλοντικών στελεχών λεγεωνέλλας σε Ξενοδοχεία, Νοσοκομεία και Θερμομεταλλικές πηγές στις γεωγραφικές περιοχές της Βορείου και Κεντρικής Ελλάδας, β) στην περεταίρω τυποποίηση των συλλεχθέντων βακτηριακών στελεχών με χρήση των κατάλληλων μοριακών δεικτών και σκοπό τη χρονική και γεωγραφική επιδημιολογική τους συσχέτιση (φαινοτυπικές και γονοτυπικές μέθοδοι τυποποίησης). Κατά την τετραετία 2003-2007 συγκεντρώθηκαν 1650 δείγματα νερού από Ξενοδοχεία, Νοσοκομεία και θερμομεταλλικές πηγές της Βορείου και Κεντρικής Ελλάδας. Μετά την καλλιέργεια των δειγμάτων, απομονώθηκαν 114 περιβαλλοντικά στελέχη από τα οποία μετά τον αρχικό διαχωρισμό τους με δοκιμασία συγκολητινοαντίδρασης (OXOID latex test) προέκυψε ότι 30 ήταν τα αμιγώς παθογόνα στελέχη L. pneumophila της ορολογικής ομάδας 1. Ακολούθησε περεταίρω τυποποίηση ορισμένου αριθμού στελεχών με τη χρήση των μονοκλωνικών αντισωμάτων της Δρέσδης (Dresden panel Mabs) με σκοπό την κατάταξη τους στις επιμέρους ορολογικές ομάδες του είδους. Τέλος, για την επιδημιολογική τυποποίηση ορισμένου αριθμού των απομονωθέντων στελεχών εφαρμόσθηκε το πρωτόκολλο ανεύρεσης αλληλουχίας βάσεων 7 γονίδιων στόχων του γονιδιώματος του μικροοργανισμού (SBT protocol). Μετά την αξιολόγηση και την ερμηνεία των αποτελεσμάτων μας, καταλήξαμε στα κάτωθι συμπεράσματα: Α) Ο επιπολασμός στελεχών Legionella στα συλλεχθέντα περιβαλλοντικά δείγματα της έρευνάς μας παρουσιάζεται χαμηλός, συμβαδίζοντας έτσι με τον μικρό αριθμό καταγεγραμμένων κρουσμάτων της νόσου των Λεγεωνάριων στη χώρα μας για το αντίστοιχο χρονικό διάστημα. Το δεδομένο αυτό αποκτά ιδιαίτερη άξια συγκρινόμενο με στοιχεία ερευνών άλλων μεσογειακών χωρών της Ευρώπης που παρουσιάζουν σημαντικά υψηλότερα ποσοστά επιπολασμού. Β) Η πλειοψηφία των στελεχών Legionella απομονώνονται από κυκλώματα ζεστού νερού στα υδατικά δίκτυα των μεγάλων κτιρίων (νοσοκομείων-ξενοδοχείωνν) άλλα και από πύργους ψύξεως. Ο υψηλότερος εποικισμός στα νοσοκομεία εμφανίζεται στις μονάδες εντατικής θεραπείας και άσηπτης νοσηλείας. Επιπλέον, τα ξενοδοχεία των μικρών πόλεων και των παραθεριστικών θέρετρων παρουσιάζουν υψηλότερο εποικισμό από εκείνα των μεγάλων αστικών κέντρων. Γ) Με την εφαρμογή του σχήματος τυποποίησης με μονοκλωνικά αντισώματα (Mab typing) και του πρωτοκόλλου αλληλούχισης (SBT) προέκυψε ότι τα περισσότερα εκ των αμιγώς παθογόνων στελεχών L. pneumophila ορότυπου 1 παρουσιάζουν υψηλή λοιμογόνο δύναμη και μεγάλη γενετική ετερογένεια, ενώ στα απομονωθέντα στελέχη L. pneumophila των υπολοίπων ορότυπων παρατηρείται αξιοσημείωτη γενετική ομοιογένεια.
Η ανοσοτροποποιητική δράση της σωματικής άσκησης σε ασθενείς με χρόνια καρδιακή ανεπάρκεια
Authors: Καρατζάς Δημήτριος
Published: August 2021

Η εκδήλωση της καρδιακής ανεπάρκειας χαρακτηρίζεται από την ενεργοποίηση του νευροορμονικού συστήματος και από την υπερδραστηριότητα της φλεγμονώδους και της αποπτωτικής διαδικασίας. Οι παράγοντες αυτοί συμμετέχουν στην περαιτέρω επιδείνωση του συνδρόμου ιδιαίτερα όσον άφορα στη λειτουργία του ενδοθηλίου και των σκελετικών μυών. Σκοπός της διατριβής ήταν να διερευνήσει την επίδραση της σωματικής άσκησης στη φλεγμονώδη ενεργοποίηση (στα επίπεδα των κυτοκινών TNF-α και IL-6) στην αποπτωτική διεργασία (Fas/FasLigand) καθώς και αν συσχετίζεται η βελτίωση στη λειτουργική ικανότητα των ασθενών που ασκήθηκαν με τη μείωση του παράγοντα νεκρώσεως όγκου α (TNF-α) και της ιντερλευκίνης 6 (IL-6) καθώς και των αποπτωτικών δεικτών (Fas/FasLigand). Μέθοδος: Μελετήσαμε είκοσι τέσσερις ασθενείς με χρόνια καρδιακή ανεπάρκεια οι οποίοι είχαν ηλικία 55±2 έτη και βρίσκονταν σε λειτουργικό στάδιο II-III κατά ΝΥΗΑ με μέσο κλάσμα εξωθήσεως 23±2% καθώς και είκοσι υγιείς-μάρτυρες (control). Αρχικά έγιναν οι βασικές μετρήσεις (baseline) και στη συνέχεια οι ασθενείς ασκήθηκαν για διάστημα 12 εβδομάδων ή απείχαν από κάθε άσκηση σύμφωνα με τυχαιοποιημένο διασταυρούμενο σχεδιασμό ενώ επανεκτιμήθηκαν μετά την 1η και 2η αντίστοιχα περίοδο. Οι ασθενείς υποβλήθηκαν σε καρδιοαναπνευστική κόπωση για να εκτιμηθεί η λειτουργική τους ικανότητα (μέτρηση της μέγιστης κατανάλωσης οξυγόνου VO₂max). Αποτελέσματα: Οι ασθενείς με χρόνια καρδιακή ανεπάρκεια που ακολούθησαν το πρόγραμμα σωματικής άσκησης (training) εμφάνισαν σημαντική μείωση στις κυκλοφορούσες προφλεγμονδώδεις κυτοκίνες σε σύγκριση με τους ασθενείς που απείχαν από την άσκηση (detraining). Παρατηρήθηκε σημαντική μείωση στις συγκεντρώσεις στον ορρό του TNF-α από 7.5±1.0 σε 4.6±0.7 pg/ml, p<0.001 καθώς επίσης και του διαλυτού (s) υποδοχέα του sTNF-RI από 3.3±0.2 σε 2.7±0.2 ng/ml, p<0.005 ενώ οριακή ήταν η μείωση για τον υποδοχέα sTNF-RII από 2.6±0.2 σε 2.3±0.2 ng/ml, p=0.06. Επίσης, καταγράφηκε σημαντική μείωση της IL-6 από 8.3±1.2 σε 5.9±0.8 pg/ml, p<0.005 καθώς και του διαλυτού υποδοχέα της sIL-6R από 34.0±3.0 σε 29.2±3.0 ng/ml, p<0.01. Ο sFas ελαττώθηκε σημαντικά από 5.5±0.7 σε 4.5±0.8 ng/ml, p=0.05 και ο sFasL από 34.9±5.0 σε 25.2±4.0 pg/ml, p<0.05. Η ικανότητα για άσκηση βελτιώθηκε σημαντικά στους ασθενείς που ασκήθηκαν από 16.3±0.7 ml O₂/kg ανά min σε 18.7±0.8 ml O₂/kg ανά min p<0.001. Η αύξηση της μέγιστης κατανάλωσης οξυγόνου συσχετίστηκε με τη μείωση του TNF-α (r= -0.54, p<0.01) και του sFasL (r= -0 57, p<0.005). Οι κυτοκίνες και οι αποπτωτικοί δείκτες δεν μεταβλήθηκαν στους υγιείς μάρτυρες. Συμπέρασμα: Η εφαρμογή προγραμμάτων σωματικής άσκησης ελαττώνει την ανοσοφλεγμονώδη ενεργοποίηση που χαρακτηρίζει την παθοφυσιολογία του συνδρόμου της χρόνιας καρδιακής ανεπάρκειας γεγονός που πιθανώς σχετίζεται με τη βελτίωση της λειτουργικής ικανότητας των ασθενών αυτών.
Το ευρωπαϊκό ένταλμα σύλληψης ως πραγμάτωση της αρχής της αμοιβαίας αναγνώρισης δικαστικών αποφάσεων στο πλαίσιο της Ευρωπαϊκής Ένωσης και η προστασία του καταζητούμενου προσώπου
Authors: Μουζάκης Διονύσιος
Published: August 2021

Η εργασία διαιρείται σε οκτώ κεφάλαια. Μετά από μια εκτεταμένη εισαγωγή (υπό 1), ακολουθεί (υπό 2) η ένταξη της απόφασης-πλαίσιο για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών στο νομικό πλαίσιο του τρίτου πυλώνα της Ένωσης. Στο επόμενο κεφάλαιο (υπό 3 ) ο συγγραφέας στρέφει πια την προσοχή του στην ίδια την απόφαση πλαίσιο για το ευρωπαϊκό ένταλμα σύλληψης. Αφού εξετάζονται οι λόγοι του θεωρητικού αιτήματος επικαιροποίησης του δίκαιου της έκδοσης, σκιαγραφείται η πορεία που οδήγησε στην αναγνώριση της αρχής της αμοιβαίας αναγνώρισης ως ακρογωνιαίου λίθου της δικαστικής συνεργασίας των κρατών μελών κατά τη σύνοδο του Ευρωπαϊκού Συμβουλίου στο Ταμπέρε και στην υιοθέτηση της απόφασης πλαίσιο για το ευρωπαϊκό ένταλμα σύλληψης στις 13.6.2002, καθώς και οι σημαντικότεροι μεταγενέστεροι σταθμοί (Πρόγραμμα της Χάγης, Ευρωπαϊκό Σύνταγμα, Συνθήκη της Λισσαβώνας). Το τέταρτο κεφάλαιο της εργασίας (υπό 4 ) είναι αφιερωμένο στην θεωρητική προσέγγιση της αρχής της αμοιβαίας αναγνώρισης δικαστικών αποφάσεων, η οποία αποτελεί το θεμέλιο του ευρωπαϊκού εντάλματος σύλληψης. Η αμοιβαία αναγνώριση, μαζί με την αρχή της εδαφικότητας (ή την εθνική ρύθμιση) και την εναρμόνιση, προσεγγίζονται ως τα τρία ιδεατά μοντέλα διαχείρισης του προβλήματος της διαφορετικότητας των νομικών παραδόσεων των κρατών μελών. Στο αμέσως επόμενο κεφάλαιο της μελέτης (υπό 5) αναλύεται η τύχη των παραδοσιακών αρχών της έκδοσης (αμοιβαιότητα, διττό αξιόποινο, αρχή της ειδικότητας, αρχή του ne bis in idem, απαγόρευση έκδοσης ημεδαπών, φύση του εγκλήματος) στην απόφαση πλαίσιο για το ευρωπαϊκό ένταλμα σύλληψης. Το έκτο μέρος της εργασίας (υπό 6) είναι αφιερωμένο στην μεταφορά της απόφασης πλαίσιο για το ευρωπαϊκό ένταλμα σύλληψης σε κάποια επιλεγμένα κράτη μέλη, τα οποία παρουσιάζουν ιδιαίτερο ενδιαφέρον είτε λόγω της επιμελούς μεταφοράς της απόφασης πλαίσιο στο εθνικό δίκαιο (Αυστρία), είτε λόγω της ατυχούς μεταφοράς της (Ιταλία), είτε, τέλος, λόγω των συνταγματικών εμποδίων που η εφαρμογή της απόφασης-πλαίσιο προκάλεσε, αποτελώντας αφορμή για έκδοση σχετικών αποφάσεων από συνταγματικά δικαστήρια των κρατών αυτών (Γερμανία, Κύπρος, Πολωνία, Τσεχία και, σε ένα προγενέστερο στάδιο, Φιλανδία). Τέλος, στο έβδομο πια κεφάλαιο της μελέτης (υπό 7 ), ο συγγραφέας, αξιοποιώντας τα πορίσματα από τις προηγούμενες αναπτύξεις του, εισέρχεται στην ερμηνεία των σχετικών με την εκτέλεση ευρωπαϊκού εντάλματος σύλληψης δικαστικών αρχών άλλου κράτους μέλους διατάξεων του Ν. 3251/2004.
Η πολιτική οικονομία των εθνικών λογαριασμών
Authors: Παϊταρίδης Δημήτριος
Published: August 2021

Στην παρούσα διατριβή προσπαθούμε να διαπιστώσουμε ορισμένους βασικούς νόμους κίνησης του καπιταλιστικού συστήματος υπό το πρίσμα της μαρξικής θεωρίας. Στο κέντρο της ανάλυσης μας βρίσκεται η διάκριση μεταξύ παραγωγικής και μη παραγωγικής εργασίας καθώς αποτελεί αναγκαία συνθήκη για την εκτίμηση των θεμελιωδών μαρξικών κατηγοριών που καθορίζουν τις οικονομικές διακυμάνσεις. Συνεπώς οι μαρξικές κατηγορίες δε μπορούν να εκτιμηθούν χωρίς να έχουν μετασχηματιστεί οι Εθνικοί Λογαριασμοί (ΕΛ) σε ένα διαφορετικό πλαίσιο που να αντανακλά τη μαρξική θεωρία παράγωγης η οποία είναι διαφορετική σε σχέση με εκείνη της κλασικής κι ακόμα περισσότερο της νεοκλασικής/κευνσιανής σχολής. Ο μετασχηματισμός αυτός δεν αποτελεί άπλα ένα ζήτημα θεωρητικής συνέπειας αλλά αντιθέτως οδηγεί σε μια διαφορετική θεώρηση σχετικά με τους νόμους κίνησης του οικονομικού συστήματος. Το πρώτο βήμα είναι να ορίσουμε με έναν κανονιστικό τρόπο το περιεχόμενο που λαμβάνει η παραγωγική εργασία στον Marx. Στη συνέχεια παρουσιάζουμε την εξέλιξη του Συστήματος των Εθνικών Λογαριασμών από τον 17° αιώνα έως και τις αρχές του 21ου αιώνα και το πως οι εκτιμήσεις του εθνικού εισοδήματος καθορίστηκαν από το περιεχόμενο που έλαβε η παραγωγική εργασία στις επιμέρους σχολές οικονομικής σκέψης. Στο επόμενο κεφάλαιο χρησιμοποιώντας ως βασικό εργαλείο την ανάλυση εισροών-εκροών παρουσιάζουμε το μεθοδολογικό πλαίσιο υπό το οποίο μετασχηματίζονται οι ΕΛ σε μαρξικούς τις αποκλίσεις που υπάρχουν μεταξύ των μαρξικών κατηγοριών και των αντίστοιχων των ΕΛ, καθώς και την μεθοδολογία εκτίμησης των μαρξικών κατηγοριών σε εργασιακές άξιες. Έχοντας καθορίσει το πλαίσιο ανάλυσης προχωράμε σε εκτιμήσεις των μαρξικών κατηγοριών για τις οικονομίες των ΗΠΑ της Ιαπωνίας και της Ελλάδας απ’ όπου συμπεραίνουμε τα έξης: α) Η παραγωγικότητα στη σφαίρα της παράγωγης είναι εκείνη που καθορίζει τους όρους επιβίωσης και αναπαραγωγής του κυρίαρχου κοινωνικοοικονομικού συστήματος. β) Η αύξηση της μη παραγωγικής εργασίας αποτελεί φυσιολογικό επακόλουθο στις οικονομίες που παρουσιάζουν τεχνολογική ανάπτυξη κι αυτοματοποίηση της παράγωγης. γ) Το γενικό ποσοστό κέρδους αποτελεί τον θεμελιώδη μηχανισμό του οικονομικού συστήματος που καθορίζει τις οικονομικές διακυμάνσεις. δ) Τα αίτια που προκαλούν τις οικονομικές κρίσεις εντοπίζονται στην ενδογενή λογική του συστήματος που έχει ως αυτοσκοπό την απόσπαση του μέγιστου δυνατού κέρδους. ε) Ενώ ο μηχανισμός που πυροδοτεί την κρίση είναι κοινός για όλες τις καπιταλιστικές οικονομίες, η εμφάνισή της μπορεί να προκύψει σε διαφορετική χρονική περίοδο. στ) Υπάρχει στενή συσχέτιση μεταξύ του ποσοστού υπεράξιας σε τιμές αγοράς και εργασιακές αξίες επιβεβαιώνοντας την εργασιακή θεωρία της αξίας. ζ) Το συμβατικό ποσοστό υπεράξιας δεν αποτυπώνει με ακρίβεια τον βαθμό εκμετάλλευσης των εργαζομένων όταν εισάγουμε στην ανάλυσή μας και τα εισαγόμενα αγαθά τα οποία περιέχουν διαφορετική ποσότητα αφηρημένης εργασίας.
Καταγραφή και ανάλυση του ήχου της αρτηριοφλεβικής αναστόμωσης σε αιμοκαθαιρόμενους ασθενείς
Authors: Μαλινδρέτος Παύλος
Published: August 2021

Η κλινική εκτίμηση του ροίζου και του ήχου που παράγεται σε μία αρτηριοφλεβική αναστόμωση, αποτελεί τη δημοφιλέστερη και ευκολότερη μέθοδο εκτίμησης της λειτουργίας της fistulae. Ο σκοπός της παρούσας μελέτης ήταν η ανάλυση της έντασης και της συχνότητας του ήχου που παράγεται στη fistula με τη βοήθεια ηλεκτρονικού υπολογιστή. Μεθοδολογία: Στη μελέτη συμμετείχαν 149 ενήλικοι αιμοκαθαιρόμενοι ασθενείς. Οι αναστομώσεις αφορούσαν την κατ’ αγκώνα άρθρωση και λειτουργούσαν σε 121 και δυσλειτουργούσαν σε 28. Για την καταγραφή του φυσήματος χρησιμοποιήθηκε ένα ηλεκτρονικό στηθοσκόπιο, του οποίου η ευαισθησία κυμαινόταν μεταξύ 20 και 20000 Hz, το οποίο συνδεόταν σε φορητό ηλεκτρονικό υπολογιστή, όπου και γινόταν καταγραφή του αρχείου. Η ανάλυση των αρχείων ήχου έγινε με τη χρήση του Fast Fourier Transformation (FFT). Σε 51 από τους ασθενείς η λειτουργία της αναστόμωσης ελέγχθηκε με τη βοήθεια έγχρωμου υπερήχου Doppler και έγινε μέτρηση της ροής του αίματος σε ml/min, με σκοπό τον έλεγχο της μεθόδου. Αποτελέσματα: Η μέση ηλικία των ασθενών ήταν 63.5 ± 14.3 έτη και ο διάμεσος χρόνος στην αιμοκάθαρση ήταν 39.6 (από 1 ως 200) μήνες. Η ανάλυση του ήχου ανέδειξε ότι η ένταση του ήχου κυμαινόταν από - 71.9 ως -2.29 dB (mean -16.8 dB; median -14.9 dB), και η μέγιστη ένταση του ήχου κυμαινόταν από -18.4 ως -0.49 dB (mean -3.2 dB; median -1.0 dB). Στην ομάδα των ασθενών που υποβλήθηκαν σε υπερηχογραφικό έλεγχο Doppler, η μέση ροή αίματος ήταν 857.7 ± 448.3 ml/min και παρουσίασε στατιστικά σημαντική συσχέτιση με τη ροή του αίματος (r=0.563; p=0,012). Η καμπύλη ROC ανέδειξε μία σημαντική περιοχή κάτω από την καμπύλη, της τάξης του 0.849 (CI: 0.72-0.97); p= 0.000019, προσδίδοντας μία ευαισθησία ίση με 79.2% και ειδικότητα ίση με 89.9% όταν χρησιμοποιούταν σαν τιμή αποκοπής (cut-off value) τα -10.06 dB για τη διάκριση μεταξύ καλά λειτουργουσών (ροή αίματος ≥600 ml/min) ή μη αναστομώσεων. Συμπεράσματα: Αυτή η μελέτη αποτελεί την πρώτη οργανωμένη προσπάθεια ανάλυσης των χαρακτηριστικών του ήχου που παράγεται σε μία αρτηριοφλεβική αναστόμωση. Η ανάλυση του ήχου αποτελεί μία απλή, ανέξοδη και αξιόπιστη μέθοδο για την αδρή εκτίμηση της λειτουργίας της fistula.
Ανθρωποκεντρική ανάλυση και σημασιολογική περιγραφή βίντεο
Authors: Βρέτος Νικόλαος
Published: August 2021

Αντικείμενο αυτής της διατριβής είναι η ανθρωποκεντρική ανάλυση και η σημασιολογική περιγραφή βίντεο. Αναπτύσσονται καινοτόμες τεχνικές σε διάϕορες περιοχές της σημασιολογικής περιγραφής βίντεο. Τα αποτελέσματα που παρουσιάζονται είναι προϊόν πολυετούς έρευνας στο πλαίσιο της εκπόνησης της διατριβής αυτής. Η ανθρωποκεντρική ανάλυση βίντεο είναι ένα σχετικά νέο πεδίο το οποίο προσπαθεί να συνδυάσει διάφορες παλιότερες τεχνικές μαζί με καινούργιες μέσα σε ένα ενιαίο πλαίσιο που να ασχολείται κυρίως με την εμφάνιση ανθρώπων σε βίντεο. Είναι κοινή παραδοχή ότι ο ανθρώπινος παράγοντας αποτελεί κυρίαρχη πληροφορία για κάθε περαιτέρω σημασιολογική ανάλυση ενός βίντεο. Η ανθρωποκεντρική ανάλυση βίντεο ασχολείται με την κατάσταση των ανθρώπων που εμφανίζονται σε ένα βίντεο καθώς, επίσης, και με τη διαφοροποίηση της κατάστασής τους στην διάρκεια ενός βίντεο.
Φυτοχημική μελέτη των καρπών του φυτού της ελληνικής χλωρίδας, Cornus mas της οικογένειας Cornaceae με φαρμακευτικές και διαιτητικές χρήσεις
Authors: Τσατάλας Φίλιππος
Published: August 2021

Σκοπός της παρούσας διδακτορικής διατριβής είναι η φυτοχημική ανάλυση των ωρίμων και ενδιαμέσου ωριμότητας καρπών του ελληνικής χλωρίδας φυτού Cornus mas (Cornaceae), πιστοποιημένης με ISO καλλιέργειας και σταθερής ποικιλίας (var Ntoulia I). Οι ώριμοι καρποί του φυτού χρησιμοποιούνται για την παραγωγή ηδύποτων (λικέρ) αναψυκτικών, μαρμελάδας και γλυκών και συνεπώς κρίθηκε αναγκαία η μελέτη τους σε φυτοχημικό επίπεδο, προκειμένου να διευκρινιστούν τα περιεχόμενα συστατικά τους. Αναφορές για περιεχόμενα συστατικά των καρπών υπάρχουν και στο παρελθόν, όμως όχι από δέντρα με τις προαναφερθείσες πιστοποιήσεις. Έχει αναφερθεί ότι οι ώριμοι καρποί του φυτού παρουσιάζουν ιδιότητες όπως: στυπτικές, αντιδιαρροϊκές, χωνευτικές, τονωτικές, κατά του σακχαρώση διαβήτη, κατά των καρδιακών παθήσεων, ως άριστα αντιοξειδωτικά, αντιφλεγμονώδη και ανοσοενισχυτικά. Πέραν της φυτοχημικής ανάλυσης, τα εκχυλίσματα των καρπών δοκιμάστηκαν με δυο διαφορετικές μεταξύ των μεθόδους μέτρησης αντιοξειδωτικής ικανότητας καθώς επίσης και για την ικανότητα αναστολής της αναγωγάσης της αλδόζης και της αναγωγάσης της αλδεΰδης, δυο ενζύμων που εμπλέκονται σε δευτερογενείς επιπλοκές κατά την πάθηση του σακχαρώδη διαβήτη τύπου (ΙΙ). Επίσης δοκιμάστηκε και η ικανότητα τους για την αναστολή του ενζύμου της λιποξυγονάσης, ενός ενζύμου που θεωρείται ότι εμπλέκεται στον πολλαπλασιασμό καρκινικών κυττάρων.
Πολιτικές ένταξης στην αγορά εργασίας ευπαθών κοινωνικά ομάδων
Authors: Γουργιώτου Ισμήνη
Published: August 2021

Οι επιμέρους έρευνες για την απασχόληση, τη φτώχεια τον κοινωνικό αποκλεισμό αφορούν, κυρίως στο σύνολο του πληθυσμού δίχως να εξειδικεύουν σε ευπαθείς πληθυσμιακές ομάδες που διακρίνονται για ορισμένες ιδιαιτερότητές τους. Μέσα από την παρούσα διατριβή επιδιώκεται αφενός η διερεύνηση και η καταγραφή της επαγγελματικής κατάστασης της ομάδας των πρώην χρηστών και των ατόμων που βρίσκονται σε διαδικασία απεξάρτησης και είναι αποδέκτες μιας εκ των ενεργητικών πολιτικών απασχόλησης της επαγγελματικής κατάρτισης και αφετέρου η ερμηνεία της επαγγελματικής πορείας της εξεταζόμενης ομάδας μετά την ολοκλήρωση προγραμμάτων επαγγελματικής κατάρτισης, μέσα από μια διαδικασία επανεξέτασης λαμβάνοντας υπόψη παράγοντες όπως το φύλο, την ηλικία, το εκπαιδευτικό επίπεδο, τη διάρκεια ανεργίας, τη διάρκεια συμμέτοχης τους σε προγράμματα θεραπείας κλπ. Η παρούσα εργασία δίνει έμφαση στο σχεδιασμό πολιτικώνκαι μάλιστα ενεργητικών για την απασχόληση, καθώς προχωράει στη διερεύνηση των επιπτώσεων στην επαγγελματική πορεία της ομάδας στόχου μέσα από μια πρωτότυπη έρευνα πεδίου απευθυνόμενη σε πρώην χρήστες ψυχοτρόπων ουσιών, οι οποίοι συμμετείχαν σε ενεργητικές πολιτικές απασχόλησης. Η απάντηση στο ερώτημα εάν βρήκαν ή όχι εργασία οι συμμετέχοντες στην έρευνα πεδίου μετά την ολοκλήρωση προγράμματος κατάρτισης θα μπορούσε εύκολα να οδηγήσει στο εύλογο συμπέρασμα σχετικά με την αποτελεσματικότητα της κατάρτισης ως ενεργητικής πολιτικής. Ωστόσο, το ζήτημα της εξεύρεσης εργασίας αποτελεί μια συνθέτη υπόθεση, η οποία επηρεάζεται από μια σειρά παραγόντων όπως προκύπτει από την έρευνα.
Ανάπτυξη δοκιμασίας ομιλητικής ακοομετρίας για τον έλεγχο κεντρικής ακουστικής οδού σε παιδιά πρωτοβάθμιας εκπαίδευσης με μαθησιακές διαταραχές
Authors: Τρίμμης Νικόλαος
Published: August 2021

Ο σκοπός αυτής της μελέτης ήταν η ανάπτυξη μιας «ομιλητικής δοκιμασίας χαμηλού πλεονασμού» για την αξιολόγηση της κεντρικής ακουστικής επεξεργασίας σε παιδιά πρωτοβάθμιας εκπαίδευσης τα οποία παρουσιάζουν μαθησιακές δυσκολίες. Η ανάγκη επιβεβαίωσης της ακεραιότητας του περιφερικού ακουστικού συστήματος πριν την εφαρμογή της κεντρικής δοκιμασίας, οδήγησε στην ανάπτυξη δύο ακόμη δοκιμασιών ομιλητικής ακοομετρίας. Η πρώτη ήταν για τη μέτρηση του «ουδού αναγνώρισης ομιλίας» και η δεύτερη για το «σκορ αναγνώρισης ομιλίας». Σαράντα λέξεις επιλέχθηκαν ως το τελικό υλικό της πρώτης δοκιμασίας και δύο φωνημικά ισόρροπες λίστες των πενήντα λέξεων για τη δεύτερη δοκιμασία. Από τη στατιστική ανάλυση για τη συσχέτιση του ποσοστού αναγνώρισης ομιλίας ανάμεσα στις 2 λίστες, δεν προέκυψε στατιστικά σημαντική διαφορά σε καμία στάθμη παρουσίασης του σήματος ομιλίας. Για την δοκιμασία της κεντρικής ακουστικής επεξεργασίας, οι δύο φωνημικά ισόρροπες λίστες τροποποιήθηκαν ψηφιακά χρησιμοποιώντας φίλτρο χαμηλής διέλευσης συχνοτήτων με συχνότητες αποκοπής στα 250, 500, 750, 1000, 1250, 1500, 1750 και 2000 Hz με ρυθμό αποκοπής φίλτρου 18 dB/οκτάβα. Οι λίστες λέξεων διέλευσης χαμηλών συχνοτήτων που προέκυψαν εφαρμόστηκαν σε 180 παιδιά σχολικής ηλικίας σε στάθμη 40 dBSL αναφορικά με τον ουδό αναγνώρισης ομιλίας του κάθε παιδιού. Αρχικά μετρήθηκε ο ουδός αναγνώρισης ομιλίας του κάθε παιδιού. Για τη μέτρηση του σκορ αναγνώρισης ομιλίας παρουσιάστηκε μία λίστα σε ένταση 40 dBSL και η άλλη λίστα σε 80 dBSL. Ο ουδός αναγνώρισης ομιλίας κάθε παιδιού ήταν +6 dBHL από το μέσο όρο ουδών ακοής του, και κανένα παιδί δεν παρουσίασε σκορ αναγνώρισης ομιλίας μικρότερο από 92%. Επίσης, κανένα παιδί δεν παρουσίασε σημαντική μείωση στο σκορ αναγνώρισης ομιλίας του, στην ένταση των 80 dBSL. Ενενήντα παιδιά (52 αγόρια και 38 κορίτσια, ΜΟ=8.93, ΤΑ=1.68) χωρίς μαθησιακή διαταραχή αποτέλεσαν την πρώτη ομάδα και τα υπόλοιπα 90 (48 αγόρια και 42 κορίτσια, ΜΟ=9.04, ΤΑ=1.59) με μαθησιακή διαταραχή. Η στατιστική ανάλυση από την σύγκριση του ποσοστιαίου μέσου αριθμού λέξεων, που αναγνωρίστηκαν από τα παιδιά με μαθησιακή διαταραχή και παιδιά χωρίς μαθησιακή διαταραχή, προέκυψε στατιστικά πάρα πολύ σημαντική για τις περισσότερες συχνότητες αποκοπής φίλτρου με τη μέγιστη διαφορά να προκύπτει για το φίλτρο αποκοπής συχνοτήτων των 1000 Hz. Τα ίδια αποτελέσματα προέκυψαν και από τη σύγκριση μεταξύ των υποομάδων. Συμπερασματικά, αυτή η μελέτη κατέληξε στην ανάπτυξη τριών ομιλητικών δοκιμασιών.
Μελέτη έντονων καιρικών φαινομένων με τη βοήθεια δεδομένων δορυφόρων παρακολούθησης του ατμοσφαιρικού περιβάλλοντος και δεδομένων ατμοσφαιρικής ηλεκτρικής δραστηριότητας
Authors: Κατσάνος Δημήτριος
Published: August 2021

Στο πλαίσιο της διατριβής έγινε για πρώτη φορά σύγκριση δορυφορικών εκτιμήσεων της βροχόπτωσης χρησιμοποιώντας δεδομένα δορυφόρων πολικής, χαμηλής τροχιάς καθώς και γεωστασίμων, με δεδομένα επίγειων σταθμών, για την περιοχή της Kεντρικής και Aνατολικής Μεσογείου. Η μελέτη έγινε σε συνεργασία με τη NASA και τα αποτελέσματα έδειξαν ότι οι περιοχές με βροχόπτωση εντοπίζονται αρκετά ικανοποιητικά από τις δορυφορικές εκτιμήσεις ιδιαίτερα κατά την ψυχρή και υγρή περίοδο του έτους. Επίσης, εφαρμόστηκε ο νέος αλγόριθμος BRAIN, ο οποίος αναπτύχθηκε από Γάλλους ερευνητές, και αξιολογήθηκε η απόδοσή του στην ίδια περιοχή μελέτης. Επιπλέον, μελετήθηκε η σχέση του ύψους βροχόπτωσης με την ηλεκτρική δραστηριότητα, στην Kεντρική και Aνατολική Μεσόγειο. Τέλος, εξετάστηκαν οι προοπτικές χρήσης των δεδομένων του δορυφόρου TRMM όπως προκύπτουν από τις μετρήσεις των αισθητήρων του στην περιοχή των μικροκυμάτων. Συγκεκριμένα, γίνεται προσπάθεια συσχέτισης για πρώτη φορά στην περιοχή που μελετάται, της ηλεκτρικής δραστηριότητας με τη θερμοκρασία φωτεινότητας και την ανακλαστικότητα ραντάρ.
Συσχέτιση επιπέδων SRANKLκαι OPG στον ορό του αίματος και στο υγρό της ουλοδοντικής σχισμής και βαθμού ριζικής απορρόφησης κατά την ορθοδοντική θεραπεία
Authors: Τυροβολά Ιωάννα
Published: August 2021

Σκοπός της παρούσας ερευνητικής εργασίας ήταν η διερεύνηση της σχέσεως των επιπέδων της OPG και του s RANKL στο αίμα και στο υγρό της ουλοδοντικής σχισμής σε σχέση με το βαθμό της ριζικής απορρόφησης κατά την ορθοδοντική μετακίνηση των δοντιών. Στην ερευνητική μας εργασία χρησιμοποιήθηκαν 14 υγιείς επίμυες τύπου Wistar 350-500 γρ. περίπου ηλικίας 6 μηνών και όλοι αρσενικού φύλου. Σε κάθε ζώο λήφθηκε δείγμα αίματος πριν και μετά την ορθοδοντική παρέμβαση καθώς επίσης και διπλό (σε ορισμένες περιπτώσεις όπου οι περιοδοντικοί ιστοί δεν ερεθίστηκαν πολύ) δείγμα υγρού από την ουλοδοντική σχισμή του τομέα πριν την ορθοδοντική παρέμβαση. Μετά εφαρμόσθηκε μηχανισμός για την ορθοδοντική μετακίνηση κάθε δεξιού άνω πρώτου γομφίου προς τα εγγύς. Στην αντίθετη πλευρά δηλαδή στην περιοχή του πρώτου άνω γομφίου αριστερά δεν εφαρμόσθηκαν καθόλου ορθοδοντικές δυνάμεις (δόντι έλεγχου). Η ορθοδοντική θεραπεία είχε διάρκεια τριών εβδομάδων. Ακολούθησε αξονική τομογραφία τόσο των δοντιών παρέμβασης όσο και των δοντιών ελέγχου με τη βοήθεια της οποίας έγινε μελέτη της ριζικής απορρόφησης. Από την παρούσα ερευνητική εργασία μπορεί να εξαχθούν τα πιο κάτω συμπεράσματα: 1) Υπάρχει θετική γραμμική συσχέτιση μεταξύ της αρχικής συγκέντρωσης RANKL στον ορό του αίματος και του βαθμού ριζικής απορρόφησης μετά την ορθοδοντική θεραπεία. 2) Ως ανεξάρτητος προγνωστικός παράγοντας του βαθμού ριζικής απορρόφησης μετά την ορθοδοντική θεραπεία προέκυψε ο λόγος των αρχικών συγκεντρώσεων OPG/RANKL στον ορό του αίματος. 3) Παρατηρήθηκε αρνητική γραμμική συσχέτιση μεταξύ της αρχικής συγκεντρώσεως RANKL στο περιοδοντικό υγρό και της αρχικής συγκεντρώσεως RANKL στον ορό του αίματος. 4) Για ορισμένη περιοχή τιμών της OPG ή του λογού των συγκεντρώσεων OPG/RANKL στο περιοδοντικό υγρό, τα δόντια φαίνεται να προστατεύονται από την εκτεταμένη οδοντοκλαστική δραστηριότητα. 5) Η οστεοπροτεγερίνη (OPG) ελαττώνεται σημαντικά στον ορό του αίματος μετά από εκτεταμένη ριζική απορρόφηση. Η κλινική χρησιμότητα των ανωτέρω αποτελεσμάτων πιθανώς να είναι μεγάλη καθώς η πρόβλεψη ενός αυξημένου κίνδυνου ριζικής απορρόφησης μας δίνει τη δυνατότητα τροποποίησης του σχεδίου θεραπείας με σκοπό οι δυσμενείς επιπτώσεις να περιοριστούν στο ελάχιστο. Η περαιτέρω διερεύνηση του ασφαλούς ή του κρίσιμου επιπέδου των παραγόντων αυτών στο αίμα ή στο υγρό της ουλοδοντικής σχισμής στον άνθρωπο μπορεί να οδήγησε, στην κλινική εφαρμογή των αποτελεσμάτων της ερευνητικής αυτής εργασίας στον άνθρωπο.
Ο ρόλος των αμινοπεπτιδασών του ενδοπλασματικού δικτύου στην αντιγονοπαρουσίαση
Authors: Ευνουχίδου Ειρήνη
Published: August 2021

Endoplasmic reticulum aminopeptidases ERAP1/2 have emerged in the last years as key enzymes for the production of antigenic peptides that are presented by MHC class I molecules at the cell surface as part of the adaptive immune response. ERAP1 has unusual enzymatic properties that make it particularly suitable for this biological function. Specifically, it efficiently degrades peptides longer than 9 residues and shows preferences for the whole substrate sequence and not only for the N-terminus. Recently, coding Single Nucleotide Polymorphisms (SNPs) in ERAP1/2 were associated with predisposition to autoimmune diseases, such as ankylosing spondylitis, with cancer and with resistance to HIV infection. The hypothesis of this thesis is that the particular molecular mechanism of action of ERAP1/2 and the way in which this mechanism is affected by coding polymorphisms is the underlying reason for the association of ERAP1/2 with predisposition to human disease. To verify this hypothesis we investigated the molecular mechanism of action of ERAP1/2 aminopeptidases in the context of their polymorphic variability. We first developed a novel fluorigenic assay to analyze the activity of these enzymes. Biochemical analysis in combination with the recently solved ERAP1 crystal structure allowed us to propose a molecular model of function that can account for both substrate length and sequence specificity. In parallel, we set the groundwork for the development of small molecular weight compounds that modulate ERAP1 activity, by scanning a chemical library of pharmaceuticals and discovering lead compounds that either act as inhibitors or as activators of the enzyme.In order to understand the association of ERAP1/2 polymorphicity with changes in antigen presentation, we expressed different ERAP1/2 alleles and studied their ability to degrade different antigenic epitope precursors. Michaelis-Menten analysis showed that specific SNPs in ERAP1 affect the ΚΜ and kcat parameters of the enzyme and that particular allele-substrate combinations demonstrate substrate inhibition kinetics. A common ERAP2 allele was found to have a stronger effect on enzyme function and, as ERAP1 alleles, not only affects enzymatic activity but also alters specificity. The above results support the hypothesis that genetic variability in ERAP1/2 aminopeptidases can affect the generation of antigenic epitopes and may represent a previously unrecognized facet of adaptive immune response variability.
Διαταραχές της διάθεσης στη νόσο Parkinson
Authors: Καφαντάρη Άννα
Published: August 2021

Οι διαταραχές της διάθεσης και ειδικότερα η κατάθλιψη αποτελούν τις πιο συχνές μη κινητικές διαταραχές στους ασθενείς με P.D. Επίσης οι αγχώδεις διαταραχές και η απάθεια μπορεί να εμφανιστούν στην P.D. με ή χωρίς συννοσηρότητα με τις καταθλιπτικές διαταραχές. Η μελέτη αυτή έχει σκοπό τη διερεύνηση και αξιολόγηση των διαταραχών της διάθεσης στην P.D. τόσο γενικά όσο και ειδικά για την κάθε μορφή καταθλιπτικής διαταραχής ξεχωριστά (μείζων κατάθλιψη, ελάσσων κατάθλιψη και δυσθυμία), λαμβάνοντας υπόψη αρκετές παραμέτρους που μπορεί να εμπλέκονται στην εμφάνιση των διαταραχών της διάθεσης. Προσπαθήσαμε να συσχετίσουμε και να συνθέσουμε παρατηρήσεις που προέρχονται από δύο διαφορετικά πεδία, την ψυχανάλυση και την βιολογική προσέγγιση, διατηρώντας την ιδιαιτερότητα του καθενός και έχοντας υπόψη ότι οι παρατηρήσεις του κάθε πεδίου αναφέρονται σε διαφορετικές πλευρές των φαινομένων.
Το προσκύνημα στο Νότιο Σινά (4ος-15ος αιώνας)
Authors: Φουκανέλη Γεωργία
Published: August 2021

Η μελέτη στοχεύει στη διερεύνηση του προσκυνήματος, όπως αναπτύχθηκε στην περιοχή του Νοτίου Σινά, από τον 4ο αιώνα μέχρι την κατάκτηση της Αιγύπτου από τους Οθωμανούς, το 1517. Ως επιμέρους στόχοι της έρευνας ετέθησαν: α. Η συστηματοποίηση των τοπογραφίας του προσκυνήματος στο Νότιο Σινά, με την καταγραφή των θέσεων προσκύνησης και την προσπάθεια ανασύνθεσης των εναλλακτικών διαδρομών των προσκυνητών∙ β. η τεκμηρίωση των θέσεων προσκύνησης και των διαδρομών των προσκυνητών με βάση τα αρχαιολογικά κατάλοιπα και τις γραπτές πηγές∙ γ. η καταγραφή των παραδόσεων του προσκυνήματος και η τεκμηρίωση της εξέλιξής τους στο χρόνο∙ δ. η διερεύνηση της διαμόρφωσης τυπικού προσκύνησης και της καθιέρωσης ευλογιών και ενθυμημάτων∙ ε. η διερεύνηση της συμβολής του προσκυνήματος στη συγκέντρωση κειμηλίων στη Μονή Σινά, μέσω της ανάθεσης εικόνων, χειρογράφων και έργων μικροτεχνίας∙ στ. η διερεύνηση της συμβολής του προσκυνήματος στην επιβίωση και την ακμή της Μονής Σινά∙ ζ. η συγκέντρωση των μαρτυριών των γραπτών πηγών, των αρχαιολογικών καταλοίπων και των κειμηλίων σχετικά με τους προσκυνητές του Σινά∙ η. η διερεύνηση του ρόλου της σιναϊτικής μοναστικής κοινότητας στην ανάπτυξη του προσκυνήματος. Η εργασία στηρίχτηκε σε επιτόπια έρευνα στην περιοχή του Νοτίου Σινά, στην πρωτογενή μελέτη των γραπτών πηγών και στην πλούσια σχετική βιβλιογραφία. Η έρευνα συγκεντρώνει και συγκρίνει ελληνικές και δυτικές γραπτές πηγές, επιχειρεί συστηματικά το συνδυασμό αρχαιολογικών καταλοίπων και γραπτών πηγών, τοποθετεί στο χάρτη θέσεις και διαδρομές προσκυνηματικές, κατόπιν αυτοψίας, και αξιοποιεί, υπό προϋποθέσεις, τη μαρτυρία των κειμηλίων. Τα αρχαιολογικά κατάλοιπα και οι γραπτές μαρτυρίες τεκμηριώνουν την προέλευση των προσκυνητών του Σινά από διαφορετικές πληθυσμιακές ομάδες (δυτικοί, Σύροι, Άραβες, Αρμένιοι, Γεωργιανοί, Σλάβοι, Έλληνες). Το προσκύνημα στο Νότιο Σινά στις απαρχές του στηρίχτηκε στην προσκύνηση τόπων που συνδέονταν με θεοφάνειες της Παλαιάς Διαθήκης, όπως η Φλεγομένη Βάτος, η Νομοδοσία και η αποκάλυψη του Θεού στον προφήτη Ηλία στο Χωρήβ, καθώς και σε δευτερεύοντα προσκυνήματα, που αφορούν παραδόσεις σχετικές με την παραμονή του ισραηλιτικού λαού στην περιοχή ή επεισόδια από τη ζωή του Μωυσή. Από τον 9ο αιώνα και εξής, μαρτυρείται η τιμή της αγίας Αικατερίνης στο Σινά, ενώ η ύπαρξη του λειψάνου της στο καθολικό της Μονής καταγράφεται για πρώτη φορά στις αρχές του 13ου αι. Σταδιακά, η παράδοση του προσκυνήματος εμπλουτίζεται με την τιμή αγίων της μοναστικής κοινότητας, οσίων ή μαρτύρων, την προσκύνηση παρεκκλησίων και χώρων άσκησης σιναϊτών μοναχών, καθώς και με διηγήσεις θαυμάτων που συνδέονται με τη ζωή της μοναστικής κοινότητας και την αγιότητα των μοναστών του χώρου. Καταλύτης στην εξέλιξη αυτή θα πρέπει να υπήρξε η σιναϊτική μοναστική κοινότητα, η οποία όχι μόνο διακόνησε και διακονεί το προσκύνημα, αλλά συντέλεσε στον εμπλουτισμό των παραδόσεών του.
Η εφαρμογή των φασματοσκοπικών και μη καταστρεπτικών μεθόδων στο χαρακτηρισμό, τον έλεγχο της φθοράς και τη συντήρηση-αποκατάσταση ιστορικών έργων
Authors: Χειλάκου Ελένη
Published: August 2021

Το αντικείμενο της διδακτορικής διατριβής είναι η εφαρμογή των Φασματοσκοπικών και Μη Καταστρεπτικών Μεθόδων στο χαρακτηρισμό, τον έλεγχο της φθοράς και τη συντήρηση- αποκατάσταση ιστορικών έργων. Για το σκοπό αυτό μελετήθηκαν οι ακόλουθες περιπτώσεις ιστορικών έργων: i) το Μεσαιωνικό ταφικό μνημείο, με σωζόμενα ίχνη πολυχρωμίας, του Πρίγκιπα της Γαλλίας Philippe Dagobert (13ος αιώνας μ.Χ.) που εκτίθεται στον Καθεδρικό Ναό του Αγίου Διονυσίου στο Παρίσι, ii) οι Βυζαντινοί τοιχογραφικοί διάκοσμοι (14ος αιώνας μ.Χ.) δύο Ναών από το Ρέθυμνο Κρήτης, iii) διακοσμημένα και πολύχρωμα γυάλινα αντικείμενα Αιγιακής προέλευσης του 5ου-4ου αιώνα π.Χ., iv) χάλκινα αντικείμενα της Πρώιμης (2700-2300 π.Χ.) και Ύστερης (1500–1050 π.Χ.) του Χαλκού από τον Ελλαδικό χώρο. Τα γυάλινα και χάλκινα ευρήματα φυλάσσονται στο Εθνικό Αρχαιολογικό Μουσείο Αθηνών. Χρησιμοποιήθηκαν οι εξής Φασματοσκοπικές και Μη Καταστρεπτικές μέθοδοι: Ηλεκτρονική Μικροσκοπία Σάρωσης με Φασματοφωτόμετρο Ενεργειακής Διασποράς Ακτίνων Χ (ΕSEM-EDX), Φασματοσκοπία Υπερύθρου Μετασχηματισμού Fourier με Αποσβένουσα Ολική Ανάκλαση (ATR-FTIR), Φασματοσκοπία micro-Raman, in-situ Φασματοσκοπία Διάχυτης Ανάκλασης (VIS-ΝearIR) με Οπτική Ίνα (FODRS), Μικροσκοπία Οπτικών Ινών (FOM). Οι παραπάνω τεχνικές επελέγησαν και εφαρμόστηκαν είτε συνδυαστικά είτε μεμονωμένα ανάλογα με την υπό εξέταση περίπτωση. Τα πειραματικά αποτελέσματα που προέκυψαν από τη διερεύνηση, στα διαφορετικά είδη ιστορικών έργων, με την εφαρμογή κατάλληλα επιλεγμένων Φασματοσκοπικών και Μη Καταστρεπτικών Μεθόδων έδειξαν ότι: Η VIS-NearIR FODRS αποτελεί μία κατάλληλη μη καταστρεπτική τεχνική για την ταυτοποίηση και αναπαραγωγή των πιγμέντων που σώζονται σε γλυπτά μουσειακά εκθέματα από διαφορετικά υλικά και ιστορικές τοιχογραφίες, στα οποία είναι απαγορευμένη η δειγματοληψία, και μπορεί να συμβάλλει τα μέγιστα στη συντήρηση και αποκατάσταση αυτών. Οι FOM και ESEM-EDX αποτελούν κατάλληλες μη καταστρεπτικές τεχνικές για το χαρακτηρισμό και την προσέγγιση της τεχνικής κατασκευής αρχαίων γυάλινων αντικειμένων, στα οποία η δειγματοληψία ή οποιαδήποτε επεξεργασία της επιφάνειάς τους είναι απαγορευτική. Η VIS-NearIR FODRS αποτελεί μία κατάλληλη μη καταστρεπτική τεχνική για την προσέγγιση του προσδιορισμού της σύστασης του κύριου όγκου των κραμάτων αρχαίων χάλκινων αντικειμένων, από τον οποίο είναι απαγορευτικό να ληφθεί δείγμα, διαμέσου της φασματικής μέτρησης του χρώματος των επιφανειακών προϊόντων διάβρωσης, συμβάλλοντας στη συντήρηση-αποκατάσταση αυτών.
Νέες μεθοδολογίες τηλεκπαίδευσης, αξιολόγησης & διάχυσης γνώσης βασισμένες σε τεχνολογίες Web 2.0
Authors: Κωτσάκης Σταύρος
Published: August 2021

Στην παρούσα διατριβή θα γίνει μια απόπειρα να συγκεραστούν οι παραδοσιακές μορφές εκπαίδευσης με τις νέες τεχνολογίες σε μια προσπάθεια για βελτίωση της ποιότητας της παρεχόμενης γνώσης. Οι νέες τεχνολογίες τα τελευταία χρόνια έχουν εισέλθει στην καθημερινότητα του ανθρώπου και δεν μπορεί να παραγνωριστεί η χρησιμότητά τους. Καθίσταται λοιπόν αναγκαία η εξοικείωση των παραδοσιακών μεθόδων με τις νέες τεχνολογίες ώστε να γίνει δυνατή στο έπακρο η εκμετάλλευσή τους. Η καινοτομία έγκειται στο γεγονός ότι θα αναπτυχθεί εκ νέου μια μεθοδολογία η οποία θα πρέπει να ακολουθηθεί στην πορεία της ηλεκτρονικής μάθησης με στόχο την επαρκή κατάκτηση τηςγνώσης. Στην προσπάθεια αυτή στήριγμα υπήρξαν οι παραδοσιακές διδακτικές μεθοδολογίες των οποίων την σημαντικότητα δεν είναι δυνατό να παραγνωριστεί και να ακυρωθεί. Έτσι λοιπόν καταλήξαμε σε μια προτεινομένη μεθοδολογία η οποία εφαρμόστηκε σε ένα δείγμα μαθητών με τα αποτελέσματα να παρουσιάζονται στο δεύτερο μέρος της παρούσας διατριβής.
Electrophysiologιcal study of brain hypoxia
Authors: Τσαρούχας Νικόλαος
Published: August 2021

Η παρούσα ερευνητική εργασία στοχεύει στην ανάπτυξη εργαλείων Βιοϊατρικής Νευρομηχανικής (Βιοτεχνολογίες) για την σε βάθος λειτουργική μελέτη, ταχεία διάγνωση, συνεχή παρακολούθηση και έγκαιρη αντιμετώπιση οξέων και χρόνιων εγκεφαλικών διαταραχών, ατόμων που υπόκεινται σε ή πάσχουν από οιαδήποτε μορφή συστηματικής υποξαιμίας ή πιο εντοπισμένης εγκεφαλικής υποξίας, καθώς και για την λειτουργική αξιολόγηση και το συνεχή έλεγχο της προσαρμοστικότητας κατά την εξάσκηση των «υψιβατών», και γενικότερα ατόμων που ασκούν δραστηριότητες και λειτουργούν μέσα σε περιβάλλοντα αυξημένων οπτικο-γνωστικο-κινητικών απαιτήσεων (ένα είδος «στρες τεστ» για τον εγκέφαλο). Για το σκοπό αυτό υποβάλλουμε ολόκληρο το οπτικογνωστικό σύστημα, από το στοιχειώδες αισθητηριακό έως το πιο πολύπλοκο νοητικό επίπεδο, σε μια πειραματική δοκιμασία κατηγορικής διάκρισης σύνθετων οπτικογνωστικών ερεθισμάτων, μετά από υπερταχεία οπτική διέγερση που οδηγεί στην έκλυση κινητικής απάντησης κατά την κατηγοριοποίηση στόχων (εικόνες «ζώων» εκλύουν παραγωγικές αποκρίσεις) και στην καταστολή της κατά την κατηγοριοποίηση μη-στόχων (εικόνες «μη-ζώων» εκλύουν ανασταλτικές αποκρίσεις). Οι ταλαντωτικές ηλεκτροφυσιολογικές αποκρίσεις που συγχρόνως καταγράφονται στις ινιακές-κροταφικές-βρεγματικές περιοχές του εγκεφάλου αναλύονται στο πεδίο του χρόνου (<20Hz) και στο συζευγμένο χρονοφασματικό πεδίο ευρυζωνικά (1-60Hz) με το συνεχή μετασχηματισμό του κυματίου που βελτιστοποιεί την πολυφασματική ανάλυση της υψίσυχνης (≥20Hz) γ-ταλαντωτικής δραστηριότητας. Αυτή η δοκιμασία οπτικογνωστικής κατηγοριοποίησης λαμβάνει χώρα τόσο σε νορμοξαιμικές όσο και υποξαιμικές συνθήκες (ελεγχόμενη μείωση στον κορεσμό του αίματος σε οξυγόνο από ≥97% γύρω στο 80% για 15 λεπτά κάτω από συνθήκες υποβαρικής υποξίας μέσα σε υποβαρικό θάλαμο), προκειμένου να ελέγξουμε ηλεκτροφυσιολογικούς δείκτες που μπορούν να ανιχνεύσουν και να συλλάβουν με τον πιο ευαίσθητο και δυναμικό τρόπο ακόμη και τόσο βραχύβιες και σχετικά ήπιες μεταβολές της εγκεφαλικής λειτουργίας. Η στατιστική παραμετρική ανάλυση των χρονοφασματικών χαρτών και η γενικευμένη, στατιστικά πιο ασφαλής, μέθοδος ανάλυσης των διακυμάνσεων ανέδειξαν ως πλέον ευαίσθητους και αξιόπιστους τους ακόλουθους δείκτες: τις κύριες αιχμές των προκλητών δυναμικών, τον παράγοντα φασικής συνάφειας των ταλαντώσεων μεταξύ των μοναδιαίων καταγραφών και την εκλυόμενη ενέργεια των προκλητών/φασικά-κλειδωμένων και επαγόμενων/ολικών ταλαντώσεων. Οι ηλεκτροφυσιολογικοί αυτοί δείκτες σε συνδυασμό με ψυχομετρικές δοκιμασίες επιτρέπουν τη διερεύνηση των σταδίων/επιπέδων κάμψης καθώς και των αποθεμάτων αντιρρόπησης των οπτικο-αντιληπτικών και γνωστικών-νοητικών λειτουργιών του εγκεφάλου για τον καθορισμό των λειτουργικών ουδών ευαισθησίας διάφορων εγκεφαλικών λειτουργιών στην υποξία. Ανοίγουν μάλιστα το δρόμο. για το λειτουργικό χαρακτηρισμό, τη διάγνωση και την παρακολούθηση εγκεφαλικών προσβολών ή άλλων οξέων και χρόνιων παθολογικών καταστάσεων του εγκεφάλου
Ανίχνευση και μελέτη φαινομένων μεσοαστρική ύλης
Authors: Άκρας Σταύρος
Published: August 2021

Ο σκοπός της παρούσας διδακτορικής διατριβής ήταν η μελέτη δύο σημαντικών φαινομένων μεσοαστρική ύλης όπως είναι τα Πλανητικά Νεφελώμάτα (ΠΝ) και η ράβδος των σπειροειδών γαλαξιών. Πιο συγκεκριμένα, μελετήθηκαν 44 ΠΝ στην περιοχή του Γαλαξιακού σφαιροειδούς (Boumis et al. 2003; 2006) και προσδιορίστηκαν οι φυσικοί παράμετροι τους, όπως είναι η ενεργός θερμοκρασία και η λαμπρότητα του κεντρικού αστεριού, η πυκνότητα και η θερμοκρασία των ηλεκτρονίων, η αφθονία των Ηe, N, O, S κτλ., χρησιμοποιώντας το μοντέλο φωτο-ιονισμού Cloudy (Akras et al. 2010a). Επίσης, μελετήθηκε η ράβδος των γαλαξιών, χρησιμοποιώντας το μοντέλο διάδοσης ακτινοβολίας CRETE, με σκοπό να ερευνηθεί πώς η ύπαρξη της ράβδου επηρεάζει την μορφολογία των γαλαξιών και την σκόνη τους. Ταυτόχρονα, προσδιορίστηκαν οι παράμετροι της ράβδου, όπως το μήκος, το ύψος, η γωνία κλίσης και η γωνία θέσης της για 4 ραβδωτούς σπειροειδείς γαλαξίες (NGC 4013, UGC 2048, IC 2531 και το Γαλαξία μας). Στο πρώτο μέρος της μελέτης, διαχωρίστηκαν τα ΠΝ ανάλογα με την μορφολογία τους σε σφαιρικά, ελλειπτικά και διπολικά και βρέθηκε ότι η αφθονία του Ηe και του Ν είναι μεγαλύτερη στην τελευταία κατηγορία σε σχέση με τις υπόλοιπες. Επιπλέον, η χρήση του στατιστικού εργαλείου PCA, έδειξε ότι τα κυκλικά και τα ελλειπτικά ΠΝ διαχωρίζονται από τα διπολικά, βάσει της τιμής του λόγου log(Ν/Ο), ο οποίος παίρνει αρνητικές και θετικές τιμές για τα διπολικά, ενώ μόνο αρνητικές τιμές στις υπόλοιπες κατηγορίες. Η κρίσιμη τιμή βρέθηκε ίση με -0.18 dex και αντιστοιχεί σε μάζα προγενέστερου αστεριού ίση με 2.6 (Akras & Boumis 2007). Στο δεύτερο μέρος, περιγράφηκε η ράβδος των γαλαξιών χρησιμοποιώντας την συναρτησιακή ελλειψοειδής υπερβολής. Μεταβάλλοντας την γωνία κλίσης του γαλαξία, η δομή σχήματος «Χ», η οποία παρατηρείται στις ράβδους, μπορεί να παρατηρηθεί μόνο για γωνίες μεγαλύτερες από 60ο. Επιπρόσθετα, στην περίπτωση του Γαλαξία μας, βρέθηκε ότι η γωνία θέσης της ράβδου είναι γύρω στις 25ο και το μήκος της 3.75 kpc (Akras et al. 2010b). Λαμβάνοντας υπόψη ότι η μέση τιμή του μήκους της ράβδου στους γαλαξίες είναι μεταξύ 3.0 και 4.0 kpc, προκύπτει ότι για τον NGC 4013 η γωνία θέσης του είναι μεταξύ 5 και 10 μοίρες, για τον UGC 2048 μεταξύ 40 και 50 μοίρες, για τον IC 2531 35 και 45 μοίρες ενώ τέλος για το Γαλαξία μας υπολογίζεται μεταξύ 20 και 30 μοίρες (Akras et al. 2010b).
Συνθέσεις πρωτότυπων πολυαμινικών αναλόγων και συζευγμάτων πολυαμινών με φυσικά προϊόντα και συνθετικά τους ανάλογα με ιατρικό ενδιαφέρον
Authors: Γαρνέλης Θωμάς
Published: August 2021

Στο πλαίσιο της παρούσας διδακτορικής διατριβής πραγματοποιήθηκαν οι συνοέσεις πρωτότυπων πολυαμινικών αναλόγων και συζευγμάτων πολυαμινών με φυσικά προϊόντα και συνοετικά τους ανάλογα. Απώτερος στόχος είναι όλες οι ενώσεις που συντέθηκαν να μελετηθούν για τη βιολογική τους δράση σε μια πληθώρα κυτταρικών στόχων προκειμένου να εξεταστεί η πιθανότητα να δρουν ως αντιοξειδωτική ή αντιπαρασιτικοί ή αντιβακτηριδιακή ή αντικαρκινικοί παράγοντες. Συγκεκριμένα πραγματοποιήθηκαν οι παρακάτω συνοέσεις: Α) Αποτελεσματικές γουανιδυλιώσεις αλειφατικών και αρωματικών πολυαμινικών αναλόγων, στις δευτεροταγείς αμινομάδες τους. Β) Συνθέσεις πολυαμινικών αναλόγων που ενσωματώνουν στο σκελετό τους τετραζολικούς δακτυλίους, Γ) Συνοέσεις πολυαμινικών αναλόγων Ν-Υποκατεστημένων με τετραζολικούς δακτυλίους. Δ) Αντιδράσεις σύζευξης πολυαμινικών αναλόγων, με ελεύθερες τις πρωτοταγείς αμινομάδες τους, με παράγωγα του κινναμικού οξέος. Ε) Σύνθεση συζευγμάτων πολυαμινών της χλωραμφαινικόλης. ΣΤ) Σύνθεση συζευγμάτων πολυαμινών με C₆₀-φουλλερένιο.
Experimental evaluation of single-crystal and granular scintillators in medical imaging detectors
Authors: Δαυΐδ Ευστράτιος
Published: August 2021

Ο σκοπός της παρούσας διατριβής είναι η αποτίμηση φθοριζόντων υλικών υψηλής απόκρισης, τόσο σε κρυσταλλική όσο και σε κοκκώδη μορφή για πιθανή χρησιμοποίησή τους σε συγκεκριμένους τύπους ανιχνευτικών συστημάτων Πυρηνικής Ιατρικής όπως επίσης σε συστήματα απεικόνισης με ακτίνες Χ που απαιτούν πολύ γρήγορες λήψεις ιατρικής εικόνας. Τα φθορίζοντα υλικά κοκκώδους μορφής χρησιμοποιούνται ευρύτατα στην απεικόνιση με ακτίνες-Χ λόγω της υψηλής διακριτικής ικανότητας που μπορεί να επιτευχθεί. Στην παρούσα διατριβή μελετήθηκε κατά πόσο η χρήση νέων, γρήγορων φθοριζόντων υλικών κοκκώδους μορφής μπορεί να βελτιώσει την απόδοση συγκεκριμένων τύπων ανιχνευτικών συστημάτων Πυρηνικής Ιατρικής (π.χ. dedicated small nuclear imagers), στα οποία η διακριτική ικανότητα του συστήματος είναι πιο σημαντική από την ευαισθησία. Η αποτίμηση έγινε σε φθορίζοντα μεγάλου πάχους που παρασκευάστηκαν στο εργαστήριο. Επιπρόσθετα στην παρούσα διατριβή παρουσιάζεται η εφαρμογή ενός χαμηλού κόστους συμπαγούς ανιχνευτικού υλικού κοκκώδους μορφής σε ένα εξειδικευμένο σύστημα Πυρηνικής Ιατρικής. Γίνεται συστηματική μελέτη και εκτενής αναφορά στα πλεονεκτήματα και τα μειονεκτήματα αυτού του συστήματος. Τα αποτελέσματα συγκρίνονται με αντίστοιχα αποτελέσματα που ελήφθησαν με χρήση διακριτοποιημένων σπινθηριστών τύπου CsI:Tl, μεγέθους 3 x 3 x 5mm3 και 2 x 2 x 3 mm3. Η απόδοση του συστήματος ως προς την ευαισθησία (sensitivity), τη χωρική διακριτική ικανότητα (spatial resolution) και την ενεργειακή διακριτική ικανότητα (energy resolution) αποτιμήθηκε για ενέργεια 140 keV, που αντιστοιχεί στην ενέργεια του ισοτόπου 99mTc που χρησιμοποιείται ευρύτατα σε εξετάσεις Πυρηνικής Ιατρικής. Η πειραματική μελέτη χωρίστηκε σε δύο μέρη: Φθορίζοντα υλικά κοκκώδους μορφής: Στο πρώτο μέρος της παρούσας διδακτορικής διατριβής μελετήθηκαν τα φθορίζοντα υλικά κοκκώδους μορφής LSO:Ce, YAG:Ce και GOS:Pr σε διάφορα πάχη και για μεγάλη κλίμακα ενεργειών (Υψηλή τάση λυχνίας ακτίνων-Χ από 22 kV έως 140 kV). Ανιχνευτής χαμηλού κόστους και υψηλής διακριτικής ικανότητας: Ο τελικός στόχος της παρούσας διατριβής ήταν η κατασκευή ενός ενιαίου ανιχνευτή, βασισμένου σε σπινθηριστή κοκκώδους μορφής, χαμηλού κόστους και υψηλής διακριτικής ικανότητας, κατάλληλου για χρήση σε εξειδικευμένα συστήματα Πυρηνικής Ιατρικής. Για το σκοπό αυτό μελετήθηκε η συμπεριφορά των υλικών κοκκώδους μορφής LSO:Ce, YAG:Ce και GOS:Pr υπό διέγερση ακτίνων γάμμα με ισότοπο Τεχνητίου (99mTc), ενέργειας 140 keV, που χρησιμοποιείται ευρύτατα στην Πυρηνική Ιατρική. Τα υλικά αυτά υπό την μορφή ενιαίου, μεγάλου πάχους (≥2mm) και διαμέτρου (9 cm), συμπαγούς ανιχνευτή αξιολογήθηκαν με τεχνικές απεικόνισης μονού φωτονίου (single photon counting mode).
Μελέτη αλγόριθμων ψηφιακής επεξεργασίας σήματος για ομόδυνο δέκτη QPSK σε οπτικά συστήματα μεγάλων αποστάσεων υψηλής φασματικής απόδοσης
Authors: Πέτρου Κωνσταντίνος
Published: August 2021

Η διατριβή αυτή έχει ως σκοπό τη μελέτη οπτικών τηλεπικοινωνιακών συστημάτων που χρησιμοποιούν τετραδικές διαμορφώσεις φάσης, πολυπλεξία κατά πόλωση και σύμφωνους ψηφιακούς δέκτες διαφοροποίησης φάσης και πόλωσης. Μελετήθηκαν αλγόριθμοι επεξεργασίας σήματος κατάλληλοι για εξάλειψη της επίδρασης των φαινομένων διάδοσης και των μη ιδανικοτήτων οπτικών τηλεπικοινωνιακών συστημάτων. Η μελέτη έγινε με προσομοίωση Monte-Carlo, με χρήση ημιαναλυτικής μεθόδου προσδιορισμού της πιθανότητας σφάλματος τηλεπικοινωνιακού συστήματος και με ανάλυση πειραματικών δεδομένων. Τα πειραματικά δεδομένα ελήφθησαν από οπτικό τηλεπικοινωνιακό σύστημα με τετραδική διαμόρφωση φάσης και πολυπλεξία κατά πόλωση με ρυθμούς συμβόλων 0.1-10 GBd (0.4-40 Gb/s). Μελετήθηκαν αλγόριθμοι επανένωσης των πολώσεων, αλγόριθμοι αποπολύπλεξης των πολώσεων, αλγόριθμοι διόρθωσης της ανισοσταθμίας ορθογωνιότητας, αλγόριθμοι εκτίμησης και αφαίρεσης της ενδιάμεσης συχνότητας και αλγόριθμοι εκτίμησης και αφαίρεσης του θορύβου φάσης των laser.